FI Euroopan unionin virallinen lehti CE 88/146

(2004/C 88 E/0155)

KIRJALLINEN KYSYMYS E-3449/03

esittäjä(t): Peter Skinner (PSE) komissiolle

(20. marraskuuta 2003)

Aihe: Espanjassa toimiva Smokes Direct -yhtiö

Malagassa Espanjassa toimii Smokes Direct -niminen yhtiö, joka tarjoaa kuluttajille savukkeita ilman, että nämä joutuvat maksamaan niistä jälkeenpäin valmisteveroja tai alv-maksuja. Eräs vaalipiirini äänestäjä valitti asiasta minulle ostettuaan kyseisiä savukkeita ja jouduttuaan luovuttamaan ne tullilaitokselle Yhdistyneeseen kuningaskuntaan paluunsa yhteydessä maksamattoman valmisteveron vuoksi. Smokes Direct ilmoittaa mainoksissaan, että se voi toimia kuluttajan agenttina ja ostaa ja toimittaa savukkeita kolmannelle osapuolelle, joka ei ole missään muodossa osallisena maksutapahtumassa, minkä vuoksi muita valmisteveroja ei ole tarpeen suorittaa. Savukkeet luokitellaan tämän jälkeen kolmannen osapuolen ja kuluttajan väliseksi lahjaksi, joten ostajan agenttina toimiva Smokes Direct vain avustaa tätä ”lahjan” perille toimittamisessa.

Kehotettuani vaalipiirini äänestäjää tutkimaan asiaa neuvoston direktiivin 92/12/ETY (1) kannalta jäi epäselväksi, voiko Smokes Direct, joka on voittoa tavoitteleva yritys, mainostaa sitä, että se voi toimia agenttina eikä myyjänä, ja mitkä ovat kyseisenlaisissa tilanteissa ”lahjaksi” luokittelemisen yksityiskohtaiset edellytykset. Voiko komissio näin ollen tutkia kyseisen yhtiön toimintaa ja ilmoittaa, onko edellä kuvattu käytäntö laiton vai laillinen?

Frits Bolkesteinin komission puolesta antama vastaus

(18. joulukuuta 2003)

Komissio ilmoittaa arvoisalle parlamentin jäsenelle, että savukkeiden ja muiden valmisteveron alaisten tuotteiden yhteisön sisäistä liikkumista koskevista unionin yhtenäisistä säännöistä on säädetty valmisteveron alaisia tuotteita koskevasta yleisestä järjestelmästä sekä näiden tuotteiden hallussapidosta, liikkumisesta ja valvonnasta 25 päivänä helmikuuta 1992 annetussa neuvoston direktiivissä 92/12/ETY.

Kysymyksessä kuvattuja liiketoimia, jollaisia Smokes Direct -yritys harjoittaa, kutsutaan etämyynniksi, ja ne kuuluvat direktiivin 10 artiklan soveltamisalaan. Lyhyesti sanottuna siinä säädetään, että kun yksityishenkilö ostaa valmisteveron alaisia tavaroita, jotka myyjä tai joku muu tämän puolesta lähettää tai kuljettaa suoraan tai muutoin kuin suoraan, valmistevero on kannettava niiden määräjäsenvaltiossa, toisin sanoen siinä jäsenvaltiossa, johon tavarat lähetetään. Lisäksi valmistevero on kannettava tuotteita luovutettaessa myyjältä, joka voi vaatia palautusta valmisteverosta, joka on aiemmin maksettu siinä jäsenvaltiossa, josta tavara on lähetetty. Tämänkaltaisia liiketoimia harjoittaviin ”agentteihin” sovelletaan asiassa C-296/95 (2) esiin tullutta yhteisön oikeuskäytäntöä, eikä se vaikuta edellä mainittuun tapaukseen.

Koska lähetyksen määräjäsenvaltioiden mahdollisuus varmistaa kyseisten määräysten noudattaminen sisämarkkinoilla on rajallinen, vastuu siitä, että myyjät noudattavat direktiivin 10 artiklassa säädettyjä vaatimuksia, jää suurelta osin sen jäsenvaltion kannettavaksi, johon myyjä on sijoittautunut, kuten kyseisen artiklan 3 kohdassa vahvistetaan.

Yritykset, jotka myyvät tupakkatuotteita erityisesti Internetin kautta muissa jäsenvaltioissa asuville yksityishenkilöille ja jotka perusteettomasti väittävät, ettei valmisteveroa tarvitse maksaa määränpäänä olevassa jäsenvaltiossa, aiheuttavat liiketoimillaan yhä pahenevia ongelmia, joita Euroopan komission petostentorjuntavirasto ja jäsenvaltioiden asiasta vastaavat viranomaiset tutkivat aktiivisesti tavoitteenaan kehittää toimia tämänkaltaisten petosten torjumiseksi.

Komission näkemys lahjoista on se, että niistä ei tarvitse maksaa valmisteveroa määränpäänä olevassa jäsenvaltiossa sillä edellytyksellä, että lahjan lähettää yhdessä jäsenvaltiossa oleva yksityinen henkilö toisessa jäsenvaltiossa olevalle yksityishenkilölle, että se on tarkoitettu yksityishenkilön omaan käyttöön, että lahjojen lähettäminen on satunnaista, eikä niistä peritä minkäänlaisia maksuja. Smokes Direct -yrityksen harjoittamat liiketoimet eivät täytä tällaisia vaatimuksia, joten kyse ei tällöin ole lahjoista.

Lopuksi komissio haluaa korostaa, että se aikoo pian esittää direktiivin 92/12/ETY 7—10 artiklaa koskevan tarkistuksen, joka muun muassa selventää parlamentin jäsenen esiin tuomia kysymyksiä.

(1) EYVL L 76, 23.3.1992, s. 1.

(2) Euroopan yhteisöjen tuomioistuimen tuomio 2.4.1998, Kok. 1998, s. I-1605.